**Fundargerð aðalfundar Tollvarðafélags Íslands (TFÍ) sem haldinn var þann 6. mars 2020 í fundarsal BSRB Grettisgötu 89 og hófst kl. 18:00.**

Gögn sem lágu fyrir fundinum og höfðu jafnframt verið kynnt á heimasíðu og Facebooksíðu félagsins:

* *Ársskýrsla TFÍ ásamt dagskrá fundarins*
* *Fyrirhugaðar lagabreytingar félagsins*

Dagskrá fundarins:

1. Formaður setur fundinn, tilnefnir fundarstjóra og ritara
2. Fundarstjóri les upp dagskrá fundarins
3. Skýrsla stjórnar, flutningsmaður formaður
4. Reikningar félagsins, flutningsmaður gjaldkeri
5. Umræður um skýrslu stjórnar og gjaldkera
6. Reikningar bornir undir atkvæði
7. Fundarhlé
8. Úrslit stjórnarkjörs
9. Lagabreytingar (lið bætt inn í dagskrá)
10. Árstillag, flutningsmaður gjaldkeri
11. Kosning í Laganefnd til eins árs
12. Tilnefningar í nefndir og önnur störf:
	* Orðunefnd
	* Orlofsnefnd
	* Samstarfsnefnd v. stofnanasamninga
	* Skoðurnarmenn reikninga
13. Önnur mál
14. **Fundarsetning og tilnefning fundarstjóra og ritara.**

Birna Friðfinnsdóttir, formaður TFÍ, setti fundinn og bauð fundarmenn velkomna. Samhliða því tilnefndi hún Trausta Frey Reynisson, tollvörð úr Reykjavík, í starf fundarstjóra og Jón Gísla Ragnarsson í starf ritara. Ekki voru gerðar athugasemdir við þessar tilnefningar og voru þær samþykktar með lófaklappi. Í framhaldi af því tilkynnti hún breytingu á fyrirhugaðri dagskrá á þá leið að bætt yrði við lið í dagskrána þ.a. liður nr. 9 myndi hnikast niður á við og verða nr. 10 - 13 og í lið nr. 9 kæmi nýr dagskrárliður:

9. Lagabreyting

1. **Dagskrá fundarins lesin upp.**

Birna gaf Trausta orðið sem byrjaði á því að þakka það traust sem honum hafi verið sýnt í starf fundarstjóra og lýsti fundinn lögmætan á grundvelli boðunar fundarins og fundarboðs. Í framhaldi af því las hann upp nýja dagskrá fundarins og kynnti breytingu frá áður auglýstri dagskrá.

Ný dagskrá:

1. Formaður setur fundinn, tilnefnir fundarstjóra og ritara
2. Fundarstjóri les upp dagskrá fundarins
3. Skýrsla stjórnar, flutningsmaður formaður
4. Reikningar félagsins, flutningsmaður gjaldkeri
5. Umræður um skýrslu stjórnar og gjaldkera
6. Reikningar bornir undir atkvæði
7. Fundarhlé
8. Úrslit stjórnarkjörs
9. **Lagabreytingar (lið bætt inn í dagskrá)**
10. Árstillag, flutningsmaður gjaldkeri
11. Kosning í Laganefnd til eins árs
12. Tilnefningar í nefndir og önnur störf:
	* Orðunefnd
	* Orlofsnefnd
	* Samstarfsnefnd v. stofnanasamninga
	* Skoðurnarmenn reikninga
13. Önnur mál
* **Spurt var** úr sal hvað það þyrfti marga félagsmenn til þess að fundur teldist vera löglega boðaður? – **Svarað var** á þá leið að það væri ekkert fjallað um það í lögum félagsins
1. **Skýrsla stjórnar.**

Fundarstjóri gaf formanni félagsins orðið sem flutti skýrslu stjórnar um starfsemi TFÍ á árinu.

Helstu punktar formanns úr skýrslunni:

* **Viðburðarríkt** síðasta ár. Hæst bar þó fyrirhuguð sameining Tollstjóra og RSK um áramót, en félagsmenn voru mótfallnir henni. Stjórn TFÍ fylgdi þessum málum eftir á árinu, m.a. með fundum ofl.
* **Sagt var frá** staðfestingu tollvarða á skipun í embætti
* **Sagt var frá** kjarasamningum en þeir hafa verið lausir frá því í lok mars. BSRB var veitt umboð til að vinna að stóru málunum. Nokkur mál eru frágengin, t.d. stytting vinnuvikunnar fyrir dagvinnufólk og stytting vinnuvikunnar fyrir vaktavinnufólk, meðan önnur mál eru ófrágengin, t.d. launahækkanir og orlofsmál
* **Sagt var frá** Tollskólanum en eins og menn vita er menntun tollvarða mikið hagsmunamál stjórnar sem og félagsmanna
* **Sagt var frá** Starfsmenntunar- og Starfsþróunarsjóði TFÍ en með þessum tveimur sjóðum fá tollverðir aukna möguleika á að sækja sér ýmsa menntun eða endurmenntun. Báðir sjóðirnir standa vel í dag en félagsmenn mættu gjarnan nýta þá betur. Ákveðið var að hækka styrkveitingu úr Starfsmenntunarsjóði úr 80 þ. kr. í 120 þ. kr. á fundi stjórnar í janúar sl.
* **Sagt var frá** orlofshúsi TFÍ en góð nýting var á útleigu á síðastliðnu ári og umgengni félagsmanna um húsið til fyrirmyndar. Þá var minnst á aðra orlofskosti sem Orlofssjóður stendur straum af og voru þeir vel nýttir, t.d. orlofsávísanir sem og gjafabréf Icelandair
* **Sagt var frá** formannaráðsfundi BSRB sem formaður sótti auk fundi í Réttindanefnd. BSRB er með forræði yfir sameiginlegum málum aðildarfélaga sinna í kjarasamningsgerð, þ.e. þeirra sem hafa veitt þeim umboð (líkt og í tilfelli TFÍ)
* **Sagt var frá** erlendu samstarfi en fulltrúar TFÍ sóttu árlegan fund NTO (Nordisk Told Organisation) sem var haldin í Stokkhólmi 11. – 12. september sl. Helstu punktar voru að í Danmörk er í boði BA nám í tollfræðum, í Noregi er umræða um að hefja BA nám fyrir tollverði og í Svíþjóð eru fyrirhugaðar breytingar á námi tollvarða. Sem sagt rauði þráðurinn er nám tollvarða.
* **Í lokaorðum** formanns var minnst á að það hafi verið mikið að gera hjá félaginu á árinu, t.d. í formi erinda félagsmanna sem og sameiningin um áramót en vonandi líta tollverðir á hana sem ákveðið tækifæri
1. **Reikningar félagsins.**

Fundarstjóri gaf Ólafi Ingiberssyni, gjaldkera TFÍ, orðið og gerði hann grein fyrir ársreikningi félagsins. Ólafur fór yfir helstu lykiltölur í ársreikningum en helstu niðurstöður úr rekstrinum eru þær að hagnaður varð af rekstri félagsins upp á tæpar 6 milljónir króna samanborið við hagnað upp á rúmar 5,2 milljónir árinu áður. Eigið fé félagsins í ársbyrjun var rúmlega 40 millj. og skuldir og eigið fé í lok árs rúmlega 46 millj. Skuldir og eigið fé Líknarsjóðs er rúmlega 4,9 millj. Af launum er dregið 1,65% í árstillag og af því fer 0,05% í Líknarsjóð.

* **Gjaldkeri sagði** frá því að breytingar hafi verið gerðar undir liðnum ***Handbært fé*** í Efnhagsreikningi þannig að fé var flutt á milli reikninga til þess að ná fram betri ávöxtun
* **Spurt var** úr sal um reksturinn á sumarhúsinu á Flúðum en skv. uppgjöri þá erum við að borga með því, þó misjafnt milli ára eftir því hve mikill viðhaldskostnaður er
* **Spurt var** úr sal varðandi Líknarsjóð, þ.e. hve margar útfarir hafi verið á árinu? **- Svarað var** að ein útför hafi verið
* **Spurt var** úr sal hve mikið væri til í sjóðnum? **- Svarað var** að það væri um 4,9 millj.

Starfsmenntunarsjóður TFÍ; hagnaður var af honum upp á tæpar 3,6 millj. og skuldir og eigið fé sjóðsins er um 12,6 millj.

Starfsþróunarsjóður TFÍ; hagnaður var af honum upp á rúmar 3,8 millj. og skuldir og eigið fé sjóðsins er tæpar 17,5 millj.

Fundarstjóri þakkaði gjaldkera fyrir að gera grein fyrir reikningum félagsins og gaf orðið laust.

* **Félagsmaður** spurði út í styrki í Fræðslu- og starfsþróunarsjóð, t.d. hvað varðar styrk til þess að kaupa námsbækur? - **Svarað var** á þá leið að það væri ekki talið upp í því sem talið væri styrkhæft en að sama skapi mætti endurskoða það
* **Spurt var** úr sal um erlent samstarf og það að tollverðir með háskólanám geti verið í félagi háskólamanna

Engar fleiri umræður.

1. **Umræður um skýrslu stjórnar.**

Fundarstjóri gaf orðið laust ef einhver fundarmanna vildi ræða um skýrslu stjórnar og gjaldkera.

Engar umræður voru um skýrslu stjórnar.

1. **Reikningar bornir undir atkvæði.**

Fundarstjóri bar upp reikninga félagsins undir atkvæði og voru þeir samþykktir samhljóða.

1. **Fundarhlé.**
2. **Úrslit stjórnarkjörs.**

Með bréfi dagsettu 14. janúar sl. var auglýst eftir uppástungum í eftirfarandi stöður:

Um var að ræða eftirtalin sæti:

* Stjórnarmaður í Reykjavík til eins árs
* Stjórnarmaður í Reykjavík til tveggja ára
* Stjórnarmaður utan Reykjavíkur til tveggja ára
* Varastjórnarmaður í Reykjavík til tveggja ára
* Trúnaðarmaður í Reykjavík til tveggja ára
* Trúnaðarmaður utan Reykjavíkur til tveggja ára

Fundarstjóri las upp úrslit stjórnarkjörs og niðurstöður atkvæðagreiðslu í kosningum í sæti varastjórnarmanns í Reykjavík:

* Í sæti stjórnarmanns til eins árs: Trausti Freyr Reynisson (sjálfkjörinn)
* Í sæti stjórnarm. úr Rvk. til 2ja ára: Jón Gísli Ragnarsson (sjálfkjörinn)
* Í sæti stjórnarmanns utan Rvk. til 2ja ára: Ekkert framboð og því flyst Hallgrímur G. Færseth, varastj. maður í sæti stjórnarmanns
* Ekkert framboð barst í laust sæti trúnaðarmanns í Reykjavík
* Í sæti trúnaðarmanns utan Reykjavíkur til tveggja ára: Jens Guðbjörnsson
* Í sæti varastjórnarmanns í Reykjavík bárust tvö framboð úr Reykjavík;
	+ Baldvin Ármann Þórisson
	+ Sif Guðmundsdóttir
* Kosning fór fram með rafrænum hætti þ. 24. – 29. febrúar sl. Niðurstöður atkvæðagreiðslunnar voru að Sif Guðmundsdóttir sigraði með 37 atkvæðum gegn 31 atkvæði (einn skilaði auðu) og tók hún því sæti sem varastjórnarmaður í Reykjavík til tveggja ára
1. **Lagabreytingar**

Fundarstjóri gaf formanni orðið sem las upp lagabreytingartillögur Laganefndar sem bárust fyrir aðalfund. Þær voru auglýstar í fundarboði og voru kynntar félagsmönnum viku fyrir aðalfund með tölvupósti og á vefnum. Formaður sagði frá því að á síðasta aðalfundi hafi stjórn ákveðið að fara í heildarendurskoðun á lögum félagsins með Laganefnd. Í framhaldi af því spurði hún út í sal hvort félagsmenn vildu fara í breytingarnar grein fyrir grein eða hvort menn væru nú þegar búnir að kynna sér þær? – **Svarað var** úr salnum að menn vildu fara í breytingarnar grein fyrir grein. Að því sögðu var ákveðið að formaður læsi gegnum fyrirhugaðar lagabreytingar.

Birna fór yfir breytingartillögur (með skáletri) sem snúa að:

* 2. gr. – Breyting, nýr texti

*Tilgangur félagsins er að efla samvinnu meðal tollvarða og beita sér fyrir hagsmunamálum þeirra innan starfs sem utan, meðal annars launakjörum, tryggingum, menntun, vinnutíma, vinnutilhögun, vinnuvernd og öðru því sem stuðlar að almennri velferð þeirra.*

* 3. gr. 2. mgr. – Viðbót

*Úrsögn úr félaginu skal vera skrifleg og sendast formanni. Félagsmaður sem hefur sagt sig úr félaginu og sækir aftur um inngöngu í félagið skal senda inn skriflega umsókn til stjórnar félagsins og skal umsókn hans tekin fyrir á stjórnarfundi sem getur vísað ákvörðun til næsta aðalfundar félagsins.*

* 4. gr. – Viðbót við texta og nýr texti

Aðalfundur er æðsta vald í málefnum félagsins. Hann skal haldinn eigi síðar en 15. mars ár hvert *og skal til hans boðað með minnst tveggja vikna fyrirvara með tölvupósti til allra félagsmanna, auglýsingum á vinnustöðum og/eða á annan fullnægjandi hátt. Fundarboði skal fylgja dagskrá fundarins*. Skýrsla stjórnar og endurskoðaðir ársreikningar liggi frammi félagsmönnum til sýnis a.m.k. fimm dögum fyrir aðalfund. *Aðalfundur er lögmætur ef réttilega er til hans boðað.*

*Tillögur einstakra félagsmanna um breytingar á lögum skulu hafa borist stjórn félagsins eigi síðar en 1. febrúar. Stjórnin skal leggja fram fyrir félagsmenn allar tillögur að lagabreytingum 7 dögum fyrir aðalfund. Heimilt er að taka fyrir frekari lagabreytingar á aðalfundi, sem ekki hafa borist í tæka tíð, ef meirihluti fundarmanna samþykkir.*

*Við atkvæðagreiðslu á aðalfundi ræður einfaldur meirihluti atkvæða úrslitum nema í atkvæðagreiðslum um lagabreytingar. Þá þarf aukinn meirihluta (2/3) greiddra atkvæða til að breytingin nái fram að ganga.*

* 5. gr. – Breyting, nýr texti

*Mál sem taka skal fyrir á aðalfundi eru:*

*1. Fundarsetning*

*2. Kosning fundarstjóra og fundarritara*

*3. Skýrsla stjórnar*

*4. Reikningar félagsins og sjóða á vegum þess*

*5: Úrslitum kosninga lýst*

*6. Tillögur til lagabreytinga*

*7: Ákvörðun um árstillag*

*8: Kosning í kjörstjórn*

*9: Kosning í laganefnd*

*10. Kosning í aðrar nefndir og sjóði*

*11: Kosning skoðunarmanna reikninga*

*12. Önnur mál.*

* 6. gr. – Breyting, nýr texti

*Á framhaldsaðalfundi má einungis taka fyrir málefni sem ekki hafa hlotið afgreiðslu aðalfundar skv. dagskrá.*

* 7. gr. – Viðbót við texta og nýr texti

*Stjórn félagsins skal skipuð fimm félagsmönnum; formanni félagsins og fjórum stjórnarmönnum, auk tveggja varamanna.*

Hlutfallið í stjórninni skal vera þannig að tveir séu úr Reykjavík, tveir séu utan Reykjavíkur og formaður sé óháður starfsstöð. Í varastjórn þannig að einn sé úr Reykjavík og einn sé utan Reykjavíkur.

Kjörtímabil stjórnarmanna er tvö ár. Formaður skal kosinn sérstaklega.

Á því ári sem hefur oddatölu í ártali skal kjósa formann, *einn stjórnarmann úr Reykjavík, einn stjórnarmann utan Reykjavíkur og varamann utan Reykjavíkur.*

Á því ári er hefur jafna tölu í ártali skal kjósa *einn stjórnarmann úr Reykjavík, einn stjórnarmann utan Reykjavíkur og varamann úr Reykjavík.*

Gefi stjórnarmaður kost á sér í stöðu formanns skal varamaður taka sæti hans þar til úrslit kosninga liggja fyrir.

* 8. gr. – Viðbót við texta og nýr texti

*Stjórnin skiptir með sér verkum og skipar varaformann, ritara og gjaldkera stjórnar.*

*Stjórn félagsins skal funda að jafnaði einu sinni í mánuði.* Boða skal til stjórnarfundar með minnst viku fyrirvara. Ef sérstakar ástæður eru fyrir hendi er þó heimilt að boða stjórnarfund með skemmri fyrirvara. Formanni er skylt að boða til stjórnarfundar innan viku ef tveir eða fleiri stjórnarmenn æskja þess. Sinni formaður ekki slíkri beiðni innan hins tilgreinda frests er stjórnarmönnum þeim sem óskuðu eftir stjórnarfundi heimilt að boða til fundarins með eins sólarhrings fyrirvara. Stjórnarfundir eru lögmætir ef meirihluti stjórnarmanna er mættur. *Einfaldur meirihluti atkvæða ræður úrslitum á stjórnarfundi, en atkvæði formanns ræður úrslitum þegar atkvæði eru jöfn.*

Formaður skal hafa eftirlit með að aðrir stjórnarmenn ræki skyldur sínar. Einnig ber honum að sjá um að nefndir á vegum félagsins hefji störf og skili verkefnum.

Forfallist formaður skal varaformaður taka við störfum formanns og gegna þeim svo lengi sem þörf krefur, eða út kjörtímabilið.

Ritari heldur gerðarbók félagsins og færir í hana allar gerðir þess, lagabreytingar og niðurstöður reikninga. Hann skal annast bréfaskriftir félagsins í samráði við formann.

Gjaldkeri innheimtir ársgjöld og aðrar tekjur félagsins. Hann hefur á hendi fjárhald og bókfærslu, sem að því lýtur, eftir nánara fyrirlagi stjórnarinnar. Sjóði félagsins skal hann geyma á vöxtum í banka, eftir nánari fyrirmælum stjórnarinnar. Stjórnin öll ber ábyrgð á félagssjóði. Reikningsár félagsins er almanaksárið.

*Varamenn hafa rétt á að sitja stjórnarfundi og hafa þeir málfrelsi og tillögurétt á fundi en ekki atkvæðisrétt.*

* 12. gr. – Breyting, nýr texti

*Á hverju ári skal kjósa tvo trúnaðarmenn, einn úr Reykjavík og einn utan Reykjavíkur, sem sitja til tveggja ára.*

* 13. gr. – Viðbót við texta og nýr texti

*Þriggja manna kjörstjórn, auk tveggja varamanna, skal kosin til tveggja ára á aðalfundi á því ári sem hefur oddatölu í ártali. Kosning skal fara fram með beinni kosningu og ræður einfaldur meirihluti úrslitum. Kjörstjórnarmenn skulu ekki eiga sæti í aðalstjórn.*

Kjörstjórn skiptir með sér verkum, sem eru: formaður, ritari og meðstjórnandi.
Kjörstjórn skal halda gerðabók um allt er varðar kosningarnar hverju sinni. Allar kærur út af kjörskrá eða kosningu skal kjörstjórn úrskurða og greina frá þeim á aðalfundi. Kærufrestur rennur út tveimur sólarhringum fyrir aðalfund og skulu allar kærur afgreiddar fyrir fundinn.

* 14. gr. – Viðbót við texta og nýr texti

Stjórn félagsins skal gera kjörskrá og miðast hún við næstu áramót fyrir kosningar. Hún skal vera tilbúin fyrir 10. janúar og til sýnis ef óskað er. Á kjörskrá skulu vera nöfn og kennitala allra þeirra félagsmanna sem hafa kosningarétt og kjörgengi.

Allir félagsmenn hafa kosningarétt og kjörgengi séu þeir skuldlausir við félagið og hafi þeir ekki brotið af sér við það á annan hátt. Allar kærur út af kjörskrá skal kjörstjórn úrskurða.

*Kosning skal fara fram áður en aðalfundur er haldinn og skal hún vera rafræn.* Rafræn atkvæðagreiðsla skal framkvæmd þannig að þeim er kosningarétt hafa er sendur aðgangslykill að rafrænum kjörseðli með tölvupósti. *Kosning skal vera opin í allt að sjö daga.*

Framkvæmd skal hagað þannig að öllum tollvörðum sé gert kleift að nýta kosningarétt sinn. Ef út af ákvæðum þessarar greinar um tilhögun kosninga er brugðið er kosning ógild. Framboð standa þó óbreytt, þótt endurtaka þurfi kosninguna, nema þyngri viðurlög séu í öðrum lögum.

* 15. gr. – Viðbót við texta og nýr texti

Kjörstjórn ber að vekja athygli félagsmanna á væntanlegum kosningum, framboðsfresti og öðru sem máli skiptir varðandi kosninguna eigi síðar en 15. desember ár hvert. Kjörstjórn skal sjá um allan frágang og sendingu kjörgagna til félagsmanna.

Kjörstjórn auglýsir eftir framboðum í formennsku, stjórn, varastjórn og stöður trúnaðarmanna. Frestur til að skila framboðum til kjörstjórnar skal vera til 31. janúar. Komi ekki framboð um fleiri menn en kjósa á eru þeir sjálfkjörnir. *Framboð skulu sendast á kjörstjórn, vera skrifleg og skal meðmæli minnst eins félagsmanns fylgja.*

Sitjandi formaður og aðrir stjórnarmenn eru alltaf í kjöri, nema þeir biðjist skriflega undan því til kjörstjórnar. Ákveði sitjandi formaður eða aðrir stjórnarmenn að gefa ekki kost á sér til endurkjörs skulu þeir tilkynna það til kjörstjórnar fyrir 15. janúar.

Ekki eru aðrir í kjöri en á kjörseðli eru enda komi þar fram öll lögmæt framboð. Nöfnum frambjóðenda skal raða í stafrófsröð. Ekki getur sami maður verið í framboði nema á einum stað við kosningu formanns og annarra stjórnarmanna. Ekki má greiða fleiri mönnum atkvæði en kjósa skal, en greiða má færri mönnum atkvæði.

Atkvæðagreiðslu skal lokið eigi síðar en 48 stundum fyrir aðalfund. Að kosningu lokinni skal kjörstjórn birta úrslit kosninganna og jafnframt skulu úrslit kunngerð á aðalfundi. Séu atkvæði jöfn skal hlutkesti ráða úrslitum.

*Formaður eða fundarstjóri lýsir úrslitum kosninga er fram hafa farið undir stjórn kjörstjórnar. Nýkjörin stjórn tekur við stjórnarstörfum að fundi loknum.*

Frambjóðandi getur gert athugasemd við niðurstöður kosninga eða óskað eftir því að skoða niðurstöðurnar í samráði við kjörstjórn. Allar athugasemdir um niðurstöður kosninga skal senda til kjörstjórnar.

* 16. gr. – Viðbót við texta og nýr texti

*Þriggja manna laganefnd skal kosin til tveggja ára á aðalfundi á því ári sem hefur oddatölu í ártali. Kosning skal fara fram með beinni kosningu og ræður einfaldur meirihluti úrslitum.*

Laganefnd fjallar um breytingatillögur í samráði við stjórn félagsins. Niðurstöður laganefndar og stjórnar skal leggja fyrir aðalfund til samþykktar.

* 17. gr. – Breyting, nýr texti

*Tvo skoðunarmenn reikninga félagsins skal kjósa á aðalfundi. Kosning skal fara fram með beinni kosningu og ræður einfaldur meirihluti úrslitum.*

* 21. gr. – Breyting, nýr texti

*Kaup eða sala félagsins á fasteignum svo og ákvörðun um aðrar meiriháttar fjárhagslegar ábyrgðir fyrir hönd félagsins skal bundin samþykki aukins meirihluta (2/3) greiddra atkvæða félagsmanna, í allsherjar rafrænni atkvæðagreiðslu að loknum kynningarfundi um málefnið. Meiriháttar fjárhagslegar ábyrgðir teljast, veðsetning á 10% eða meir af bókfærðum eignum félagsins skv. síðustu ársreikningum eða aðrar skuldbindingar jafnstórar. Heildarveðsetning má aldrei fara yfir 25% af bókfærðum eignum félagsins skv. síðustu ársreikningum, nema til komi samþykki í allsherjar rafrænnar atkvæðagreiðslu að loknum kynningarfundi um málefnið.*

* 22. gr. – Viðbót við texta og nýr texti

Lögum þessum má aðeins breyta á aðalfundi. *Lög þessi öðlast gildi við samþykkt. Jafnframt falla eldri lög félagsins úr gildi.*

Tillagan var samþykkt samhljóða. Í framhaldinu opnaði fundarstjóri fyrir umræður um breytingartillöguna.

* Félagsmaður spurði um 2. gr. – hvernig hún hafi hljómað í eldri lögum félagsins? Í kjölfarið var rætt um orðalag í breyttri grein, n.t.t. **vinnuverndar**. Formaður benti á að greinin hafi verið endurskrifuð m.t.t. laga lögreglufélagsins
* Félagsmaður spurði út í úrsögn úr félaginu, sbr. 3. gr., – að hún skuli vera skrifleg og send formanni? – einnig að þú getir sagt þig úr félaginu en þarft að borga félagsgjaldið! Í kjölfarið var því velt upp fyrir sér að ath! með félagsaðild annarra aðila?
* Félagsmaður spurði út í 7. gr. um skipan stjórnar
* Umræða var um 2. gr. meðal félagsmanna og orðalags um vinnuvernd, m.t.t. trúnaðarmanna og því velt upp hvort orðalagið vinnuvernd ætti heima í þessari grein. Tveir félagsmenn voru á því að orðalagið vinnuvernd ætti ekki heima þar. Í framhaldinu á þessari umræðu spurði formaður félagsmenn hvort það ætti að kjósa um þetta atriði í greininni? Svar félagsmanna var á þá leið að eingöngu hafið verið beðið um umræðu um þetta tiltekna atriði
* Formaður spurði félagsmenn hvort það væru fleiri atriði í lagabreytingum sem þörfnuðust umræðu? Svo var ekki

Tillagan var borin undir atkvæði og samþykkt einróma (pdf skjal sem lesið var upp á fundi og sent félagsmönnum gildir ef villur eru í fundargerð).

1. **Árstillag.**

Fundarstjóri gaf gjaldkera orðið. Gjaldkeri bar upp tillögu stjórnar um óbreytt árstillags (félagsgjöld) félagsins, 1,65% (þar af fer af félagsgjöldunum 0,05% í Líknarsjóð). Gjaldkeri sagði einnig frá því að það væri búinn að safnast upp peningur í sjóðum félagsins og að það væri krafa frá BSRB um að setja upp skrifstofu (1/2 starf).

* Félagsmaður spurði út í kostnað við að reka skrifstofu? Gjaldkeri svaraði því til að það væri ca 15. millj. á ári en að sama skapi væru félgsgjöldin ekki nema ca. 11 millj.

Tillagan var samþykkt samhljóða.

1. **Kosning í Laganefnd til eins árs.**

Fundarstjóri bar upp tillögu stjórnar að skipan Laganefndar til eins árs.

Í Laganefnd eru: Baldvin Örn Konráðsson, Guðmundur Jónasson og Ragnheiður Erla Stefánsdóttir.

Úr Laganefnd fara: Kári Gunnlaugsson og Sigurvin Guðfinnsson.

Tillagan var samþykkt samhljóða.

1. **Tilnefningar í nefndir og önnur störf.**

Fundarstjóri bar upp tillögu stjórnar í nefndir og önnur störf.

* **Orðunefnd (´breytt)**

Í Orðunefnd eru: Andrés Ari Ottósson, Árni Elísson og Baldvin Ármann Þórisson.

Tillagan var samþykkt samhljóða.

* **Tilnefning í Orlofsheimilanefnd (óbreytt + viðbót)**

Í Orlofsheimilanefnd eru því: Ólafur Ingibersson, Andrés Ari Ottósson, Þórður Björnsson, Baldvin Örn Konráðsson, Hulda Gunnarsdóttir og Hörður Davíð Harðarson.

* + **Félagsmaður** spurði hvort það væri takmörkun á fjölda í nefndina?
	+ **Svarið** var nei. Í framhaldi af því vildi Mikael Þór úr Keflavík gefa kost á sér. Var það samþykkt einróma og því bætist hann við

Tillagan var samþykkt samhljóða.

* **Samstarfsnefnd v. stofnanasamninga**

Í Samstarfsnefnd stofnanasamninga eru: Birna Friðfinnsdóttir, Andrés Ari Ottósson og Jón Gísli Ragnarsson.

Úr Samstarfsnefnd stofnanasamninga fer: Elísabet Ósk Maríusdóttir og inn kemur Jón Gísli Ragnarsson og Trausti Freyr Reynisson til vara.

Til vara eru: Hulda Gunnarsdóttir og Trausti Freyr Reynisson

Tillagan var samþykkt samhljóða.

* **Skoðunarmenn reikninga.**

Skoðunarmenn reikninga eru: Guðbjörn Ármannsson og Ragnheiður Guðmundsdóttir.

Inn kemur Anton Ellertsson og út fer Guðmundur Jónasson.

Til vara er: Anton Ellertsson.

Tillagan var samþykkt samhljóða.

1. **Önnur mál.**

Fundarstjóri gaf orðið laust ef menn vildu tjá sig.

**Formaður** TFÍ, Birna Friðfinnsdóttir,sté í pontu og kallaði til Baldvin Ármann úr Orðunefnd og gaf honum orðið.

Baldvin Ármann kom og fjallaði aðeins um hlutverk Orðunefndar sem og tilnefningar hennar. Í framhaldinu af því kallaði hann Birnu og Kára Gunnlaugsson yfirtollvörð á Keflavíkurflugvelli upp í pontu vegna afhendingar á gullmerki félagsins til Kára, en hann hóf störf hjá tollgæslunni 1977 og varð síðar yfirtollvörður frá 2002.

**Félagsmaður** spurði út í orlofshús TFÍ og hvort það væri vilji stjórnar og Orlofsheimilanefndar til að byggja við orlofshúsið gestahús?

**Stjórn** svaraði því til að það yrði tekið til skoðunar.

**Félagsmaður úr Keflavík** kom í pontu og spurði út í lið 5.4.3 í kjarasamningi sem fjallar um þær stofnanir sem staðsettar eru a.m.k. 1,5 km. utan ytri marka næsta þéttbýlis. Spurning hans fjallaði um þá sem búa í Reykjavík og sækja vinnu til Keflavíkur og fá ekki greiddan ferðakostnað. Í framhaldinu spurði hann hvar þetta mál væri statt. Dagvinnufólk fengi þetta greitt en ekki vaktavinnufólk og spurning hvort það væri hægt að sækja þetta líka fyrir vaktavinnufólkið?

**Formaður** svaraði því til að hún vissi að málið hafi komið til tals innan stjórnar embættisins en ekkert sanngirnissjónarmið komið til tals vegna þess. Ennfremur hafi engin fyrirspurn borist til stjórnar TFÍ í formannstíð hennar vegna þessa máls.

**Gjaldkeri** sagði að þetta hafi verið greitt í tíð sýslumanns á Keflavíkurflugvelli en þegar Snorri hafi tekið við þá hafi þessar greiðslur verið felldar niður. Í framhaldinu benti hann á að þetta væri stofnanasamningsmál sem yrði tekið upp í næsta samningi – þetta væri ekki kjarasamningsmál.

**Félagsmaður** spurði út í Líknarsjóðinn og hvað væri veitt í styrk ef tollvörður deyr en það ku vera 250 þ. kr. Í framhaldinu spurði hann hvort það væri hægt að nota helming af þessari upphæð (125 þ. kr.) í styrk til tollvarða sem missa maka eða börn?

**Gjaldkeri** sagði að tekjur sjóðsins á ári væru 350 þ. kr. og þ.a.l. duga ekki fyrir nema um einu andláti á ári, ef svo mætti að orði komast.

**Félagsmaður** benti á að í lögum BSRB væri hægt að sækja um styrk vegna fráfalls maka og barna.

**Formaður** las í framhaldi af því upp úr reglum BSRB og sagði að stjórn myndi kíkja á málið.

**Félagsmaður** óskaði stjórn til hamingju með gott ár sem og reikninga félagsins. Í framhaldinu spurði hann um skrifstofuna sem minnst var á og það að það gæti hugsanlega skilað okkur miklu. Ennfremur spurði hann út í 9. gr. um Trúnaðarmenn og það hvers vegna Kjörstjórn hafi ekki auglýst laust sæti.

**Formaður** svaraði því til að við værum nýbúin að „*hengja*“ kjör trúnaðarmanna við stjórnarkjör.

**Félagsmaður** spurði hvort það vantaði ekki trúnaðarmann í Reykjavík?

**Formaður** svaraði því til að svo væri og í framhaldinu velti hún því fyrir sér hvort það væri spurning um að auglýsa aftur?

Í lokin á fundinum var rætt meðal fundarmanna um almennt áhugaleysi á því að starfa sem trúnaðarmaður fyrir félagið.

Fleiri kvöddu sér ekki hljóðs undir liðnum önnur mál og var aðalfundi slitið kl. 20:25.

Á fundinn voru mættir 24 félagsmenn.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jón Gísli Ragnarsson, ritari TFÍ.